अज्ज जेल्लै में मास्टर दौलतराम होरें गी खजाने आली डियोढी च इक हत्थै च पिन्शनां आला फार्म फड़े दे ते दूए हत्थै कन्नें अपना ढिल्ल-म-ढिल्ला साफा साम्भदे दिक्खनां तां मिगी जकीन गै नेईं होन्दा जे ए उऐ मास्टर होर न जिनेंगी में ज्ञान दा भंडार समझदा हा। अपने स्कूला दे मास्टरें कशा बद्ध इल्मदार ते जानकार मिगी कोई होर मनुक्ख ससारै च नेईं हा बझोन्दा। हसाब आले मास्टर सन्तराम होर इयां सेही होन्दे, अश्कै हसाबै आला इल्म रचेआ गै इने होऐ! मिगी जकीन ऐ जे उस बेल्ले जेकर शेकस्पियर बी मिगी आइयै आखदा जे मास्टर भीखमसिंह होरें तुगी "चतर कां’ आली अंग्रेजी क्हानी दा मतलब गल्त समझाया ऐ-में उसी जरूर आखदा--’जा यरा, अपना रस्ता फगड़। स्हाड़े मास्टर होर नी कदें गल्त पढ़ाई सकदे न?’"